《江行至黄牛庙山特奇秀晚舣舟庙下留诗于壁》
宋代·李复

层峰浮云空，亭亭出众峤。芬敷如青莲，飞光乱寒照。

霜枫杂丹碧，瀑布垂窈窕。秀色纷异状，争奇动奔峭。

欻失畏崄心，颇惬赏幽好。舟行不暇徐，粗得领其要。

随风转隈曲，晚泊黄牛庙。杖策登东岑，周睇万山奥。

临岸理晚饷，问客卖早稻。明朝走夷陵，便入襄阳道。

从此步平陆，归程已可料。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。